Document ID: /roh_data/filtered/fineweb-2-filterrobots_roh.jsonl.gz/38962

Brigitta Gadient ha lantschà l’idea per la Porta Alpina. Avant prest 20 onns ha ella inoltrà in postulat en il Cussegl naziunal. Tenor sia experientscha n’èsi betg pussaivel da realisar la Porta Alpina cunter la veglia da las Viafiers federalas.
La clav per la Porta Alpina tegnan las Viafiers federalas enta maun.
Da sias uras sajan las Viafiers federalas sa dustadas cun tutta forza cunter il project. La mamma da la Porta Alpina n’ha nagina speranza che la tenuta da la SBB saja sa midada en il fratemp.
Porta Alpina puspè en discussiun
Dapi il 2007 è la pli gronda fora dal Grischun serrada. L'investur egipzian Samih Sawiris che vul bajegiar en l’avegnir in resort da vacanzas a Dieni/Sedrun, ha lantschà in revival, durant ina discussiun da podium a Turitg. L’idea da la Porta Alpina saja grondiusa, e nairas uras da puspè vegnir discussiunada. Il deputà tuatschin René Epp ha sin quai sondà l’interess en il Cussegl grond e lantschà ina moziun, che frunta sin grond interess.
Cavigelli è pli positiv
Positiv tuna dentant il minister da traffic dal Grischun Mario Cavigelli a chaschun da l’inscunter mensil da la regenza cun las medias.
Igl è uss il dretg mument da puspè discussiunar la Porta Alpina.
Il tunnel da la Neat atras il Gottard saja avert dapi trais onns e funcziunia bain. Ins enconuschia per exempel las cifras da frequenza ed haja uss perquai ina nova situaziun da partenza.
Persunalmain avess jau il giavisch che la Porta Alpina avriss uschè spert sco pussaivel.
La resposta da la regenza sin l’incumbensa dal deputà René Epp – che ha l’emna passada lantschà danovamain l’idea – è da spetgar la proxima primavaira. Bunamain ina terza dals deputads dal Cussegl grond han suttascrit l'incumbensa.
RR actualitad 17:00